Borgmester opfordrer udbydere af ladestandere til at placere opladere i Skagen, men det giver én af dem ikke meget for.

- Jeg vil jo gerne sende et signal til de virksomheder, der udbyder, at de skulle tage og komme til Skagen. Sådan lød opfordringen torsdag fra Birgit S. Hansen (S), borgmester i Frederikshavn Kommune, i forbindelse med TV2 Nords historie om presset på byens ladestandere i turistsæsonen . Kommunen har mulighed for at lave et kommunalt udbud på ladestandere, som det skete i eksempelvis 2022, men vil "række ud efter de private først", forklarede Birgit Hansen: -  Vi rækker ud efter dem og siger: "Se nu, hvor der er gæster og borgere, der vil over i nogle elbiler, for så skal I være der, kære markedskræfter," lød det. Gør ikke nok Den opfordring har bragt sindet i kog hos Anders Krag, direktør for E.On, en af landets største udbyder af ladestandere. Han har i flere år været meget interesseret i at sætte flere ladestandere op i Skagen, men oplever ikke, at kommunen gør nok for at imødekomme det. - Jeg er rasende. Jeg er født og opvokset i Hjørring og vil gerne Skagen, lyder det. For der er store kommunale parkeringspladser, man i hans øjne kunne sætte i udbud. - Det er lidt underligt, at kommunen ikke åbner op for den mulighed, hvis de mangler ladestandere, siger Anders Krag og fortsætter: -	De kan sige i udbuddet, de laver, at det ikke er muligt at få penge for det, men at de stiller parkeringspladserne til rådighed. Hvorfor afsøger I ikke selv markedet og får nogle aftaler i stand uden kommunens hjælp? - Vi kan ikke komme ind. Vi har forsøgt blandt andre Skagen Havn og nordjyske jernbaner, forklarer Anders Krag. Frie markedskræfter skal råde Frederikshavn Kommune havde sidste år en proces med rådighedstilladelser, hvor flere forskellige udbydere fik grønt lys til at sætte ladestandere op på kommunal grund. Her fik E.On. lov til at sætte tre byladere op. Men som udgangspunkt skal udbyderne nu selv i sving for at imødekomme efterspørgslen. Det vil sige de selv skal ud og lave aftaler med virksomheder, der råder over parkeringspladser i Skagen, lyder det fra Birgit Hansen: - Nu opfordrer vi de private udbydere til at se, hvilke muligheder de har som virksomheder for at opstille ladestandere, siger hun og fortsætter: - Kommunen kommer til at lave flere udbud, men hvor markedskræfterne selv kan, der skal de. Og det er der nogle firmaer, der er meget gode til. Og de skal gøre det. Det indbyder vi til. Og ifølge borgmesteren er det altså ikke alle udbydere, der ser på opfordringen med samme frustration som Anders Krag. - Jeg kan oplyse om, at siden TV2 Nord sendte indslaget i aftes, har en anden privat udbyder kontaktet Frederikshavn Kommune på baggrund af opfordringen. De ønsker at opstille flere ladestandere i Skagen inden for kort tid. Det er godt at høre, at nogle private udbydere griber mulighederne. Det har vi brug for, slutter hun. I Frederikshavn Kommune er der 178 offentligt tilgængelige ladestandere - cirka 30 af dem står i Skagen.